62022CO0761
A BÍRÓSÁG VÉGZÉSE (nyolcadik tanács)
2023. október 5. (
*1
)
„Előzetes döntéshozatal – A Bíróság eljárási szabályzatának 99. cikke – Olyan válasz, amely nem enged teret semmilyen észszerű kétségnek – Energia – Az energiacímkézés jogszabályi kerete – (EU) 2017/1369 rendelet – A 6. cikk első bekezdésének a) pontja – A termék szállítóira vagy kereskedőire vonatkozó azon kötelezettség, hogy képi hirdetéseikben utaljanak e termék energiahatékonysági osztályára és az érintett termékcsoport címkéjén feltüntetett energiahatékonysági osztályok skálájára – E kötelezettség közvetlen alkalmazhatósága – Az említett szállítókat és kereskedőket e kötelezettség teljesítése során, az e rendelet alapján elfogadott, felhatalmazáson alapuló jogi aktus elfogadásának hiányában megillető mérlegelési mozgástér”
A C‑761/22. sz. ügyben,
az EUMSZ 267. cikk alapján benyújtott előzetes döntéshozatal iránti kérelem tárgyában, amelyet a Landgericht Bochum (bochumi regionális bíróság, Németország) a Bírósághoz 2022. december 15‑én érkezett, 2022. november 23‑i határozatával terjesztett elő
a Verband Wirtschaft im Wettbewerb Verein für Lauterkeit in Handel und Industrie eV
és
a Roller GmbH & Co. KG
között folyamatban lévő eljárásban,
A BÍRÓSÁG (nyolcadik tanács),
tagjai: M. Safjan tanácselnök (előadó), N. Piçarra és M. Gavalec bírák,
főtanácsnok: T. Ćapeta,
hivatalvezető: A. Calot Escobar,
tekintettel a főtanácsnok meghallgatását követően hozott határozatra, miszerint a Bíróság az eljárási szabályzatának 99. cikke alapján, indokolt végzéssel határoz,
meghozta a következő
Végzést
1
Az előzetes döntéshozatal iránti kérelem az energiacímkézés keretének meghatározásáról és a 2010/30/EU irányelv hatályon kívül helyezéséről szóló, 2017. július 4‑i (EU) 2017/1369 európai parlamenti és tanácsi rendelet (HL 2017. L 198., 1. o.) 6. cikke első bekezdése a) pontjának értelmezésére vonatkozik.
2
E kérelmet a Verband Wirtschaft im Wettbewerb Verein für Lauterkeit in Handel und Industrie eV és a Roller GmbH & Co. KG között az utóbbi arra való kötelezése iránti kérelem tárgyában folyamatban lévő jogvita keretében terjesztették elő, hogy hagyjon fel háztartási sütők és páraelszívók olyan reklámozásával, amelynek keretében nem tüntetik fel az érintett termékcsoport címkéjén feltüntetett energiahatékonysági osztályok skáláját.
Jogi háttér
Az uniós jog
A 2010/30/EU irányelv
3
Az energiával kapcsolatos termékek energia‑ és egyéb erőforrás‑fogyasztásának címkézéssel és szabványos termékismertetővel történő jelöléséről szóló, 2010. május 19‑i 2010/30/EU európai parlamenti és tanácsi irányelv (HL 2010. L 153., 1. o.) (5) és (8) preambulumbekezdése kimondta:
„(5)
Az egyes, energiával kapcsolatos termékek energiafogyasztására vonatkozó pontos, megfelelő és összehasonlítható információnak az olyan termékek javára kell befolyásolnia a végfelhasználók választását, amelyek kevesebb energiát és egyéb alapvető erőforrást fogyasztanak, vagy közvetetten kevesebb fogyasztást eredményeznek használat során, ily módon ösztönözve a gyártókat arra, hogy lépéseket tegyenek az általuk gyártott termékek által fogyasztott energia és egyéb alapvető erőforrás mennyiségének csökkentésére. Közvetetten ösztönöznie kell a termékeknek az EU 20%‑os energiahatékonysági céljának eléréséhez való hozzájárulás érdekében történő hatékony használatára is. E tájékoztatás hiányában, a piaci erők működése önmagában nem fogja tudni előmozdítani az energia és egyéb alapvető erőforrások észszerű felhasználását e termékek tekintetében.
[…]
(8)
Az információ kulcsfontosságú szerepet tölt be a piaci erők működésében, ezért minden azonos típusú termékre egységes címkét szükséges bevezetni, hogy a potenciális vásárlók szabványos kiegészítő információt kapjanak az adott termékek költségeiről energia‑ és egyéb alapvető erőforrás‑fogyasztásuk tekintetében, továbbá intézkedéseket kell tenni, hogy azon potenciális végfelhasználók is, akik nem látják a bemutatott terméket, és így nincs lehetőségük megtekinteni a címkét, szintén hozzájussanak ehhez az információhoz. A hatékonyság és a siker érdekében indokolt, hogy a címke a végfelhasználó számára könnyen felismerhető, egyszerű és lényegre törő legyen. E célból meg kell tartani a címke meglévő formátumát, hogy alapul szolgáljon a végfelhasználók tájékoztatásához a termékek energiahatékonyságáról. A termékek energiafogyasztását és az egyéb rájuk vonatkozó információt harmonizált szabványoknak és módszereknek megfelelően kell mérni.”
4
Ezen irányelv 10. cikke a következőket írta elő:
„(1)   A címkére és az adatlapra vonatkozó részleteket a Bizottság a 11., 12. és 13. cikkel összhangban, felhatalmazáson alapuló jogi aktusok útján határozza meg, az e cikk szerinti egyes terméktípusok vonatkozásában.
[…]”
A 65/2014/EU felhatalmazáson alapuló rendelet
5
A 2010/30/EU európai parlamenti és tanácsi irányelvnek a háztartási sütők és páraelszívók energiafogyasztásának címkézése tekintetében történő kiegészítéséről szóló, 2013. október 1‑jei 65/2014/EU felhatalmazáson alapuló bizottsági rendeletet (HL 2014. L 29., 1. o.) a második bevezető hivatkozásának megfelelően a 2010/30 irányelv 10. cikke alapján fogadták el.
6
E rendeletnek „A szállítók kötelezettségei és időütemezésük” című 3. cikke a következőképpen rendelkezik:
„A szállítók kötelesek gondoskodni:
1.
a címkék, a termékismertető adatlapok és a műszaki dokumentáció vonatkozásában:
a)
a háztartási sütők esetében arról, hogy:
i.
minden háztartási sütő mindegyik sütőtérre vonatkozóan el legyen látva egy vagy több, a III. melléklet 1. pontjában meghatározott formai és tartalmi követelményeket kielégítő nyomtatott címkével;
[…]
iv.
ha a háztartási sütők egy adott modelljére vonatkozó reklámanyag energiafogyasztással vagy vételárral kapcsolatos információkat tartalmaz, akkor ez a reklámanyag tartalmazza az energiahatékonysági osztály megjelölését is;
v.
a háztartási sütők egyes modelljeinek sajátos műszaki jellemzőit ismertető műszaki promóciós anyagokban szerepeljen az adott készülékek energiahatékonysági osztálya;
[…]
b)
a háztartási páraelszívók esetében arról, hogy:
i.
minden háztartási páraelszívó el legyen látva egy, a III. melléklet 2. pontjában meghatározott formai és tartalmi követelményeket kielégítő nyomtatott címkével;
[…]
iv.
ha a háztartási páraelszívók egy adott modelljére vonatkozó reklámanyag energiafogyasztással vagy vételárral kapcsolatos információkat tartalmaz, akkor ez a reklámanyag tartalmazza az energiahatékonysági osztály megjelölését is;
v.
a háztartási páraelszívók egyes modelljeinek sajátos műszaki jellemzőit ismertető műszaki promóciós anyagokban szerepeljen az adott készülékek energiahatékonysági osztálya;
[…]
3.
a címkék kivitele vonatkozásában:
a)
a háztartási sütők esetében arról, hogy a sütő sütőterére vonatkozó címke kivitele megfeleljen a III. melléklet 1. pontjában foglalt követelményeknek minden olyan készülék esetében, amelynek forgalomba hozatala 2015. január 1‑jén vagy azt követően történt;
b)
a háztartási páraelszívók esetében arról, hogy a címke kivitele a következő ütemezés szerint megfeleljen a III. melléklet 2. pontjában foglalt követelményeknek:
[…]
iv.
minden olyan háztartási páraelszívó esetében, amelynek forgalomba hozatala 2020. január 1‑jén vagy azt követően történt, és amely az A‑, A++, A+, A, B, C, D energiahatékonysági osztályok valamelyikébe tartozik, a címkének a III. melléklet 2.1.4. pontjában (4. címke) foglalt követelményeket kell teljesítenie.
[…]”
7
Az említett felhatalmazáson alapuló rendeletnek „A kereskedők kötelezettségei” című 4. cikke a következőképpen rendelkezik:
„A kereskedők kötelesek gondoskodni:
1.
a háztartási sütők esetében arról, hogy:
[…]
c)
ha egy adott sütőmodellre vonatkozó, a távértékesítés és a forgalmazás bármely formájához vagy médiumához készített reklámanyag energiafogyasztással vagy vételárral kapcsolatos információkat tartalmaz, akkor ez a reklámanyag utaljon az energiahatékonysági osztályra is;
d)
az egy meghatározott modellhez tartozó sütők műszaki jellemzőit ismertető műszaki promóciós anyagokban szerepeljen a modell energiahatékonysági osztálya;
2.
a háztartási páraelszívók esetében arról, hogy:
[…]
c)
ha a háztartási páraelszívók egy adott modelljére vonatkozó, a távértékesítés és a forgalmazás bármely formájához vagy médiumához készített reklámanyag energiafogyasztással vagy vételárral kapcsolatos információkat tartalmaz, akkor ez a reklámanyag utaljon az energiahatékonysági osztályra is;
d)
az egy meghatározott modellhez tartozó háztartási páraelszívók műszaki jellemzőit ismertető műszaki promóciós anyagokban szerepeljen a modell energiahatékonysági osztálya.”
8
Ugyanezen felhatalmazáson alapuló rendelet III. melléklete „A címke” címet viseli. E mellékletnek „A címke bemutatása – az elektromos háztartási sütő minden egyes sütőteréhez külön‑külön” című 1.1.1. pontja a következő képet tartalmazza:
9
A 65/2014 felhatalmazáson alapuló rendelet III. mellékletének „A címke tartalma – elektromos háztartási sütők” című 1.1.2. pontja az e melléklet 1.1.1. pontjában bemutatott képen szereplő római számok magyarázatát tartalmazza, és a következőket írja elő:
„A címkén a következő adatoknak kell szerepelniük:
[…]
IV. a sütőtér energiahatékonysági osztálya az I. mellékletnek megfelelően meghatározva. Az osztály betűjelét tartalmazó nyíl hegyének egy magasságban kell lennie az energiahatékonysági skála megfelelő szintjét jelző nyíl hegyével;
[…]”
10
E felhatalmazáson alapuló rendelet III. mellékletének „A címke kivitele – elektromos háztartási sütők” című 1.1.3 pontja értelmében:
„Az elektromos háztartási sütők címkéjének minden egyes sütőtér esetében a következő ábrát kell követnie:
Követelmények:
[…]
(5)
Az energiahatékonysági osztályok skálája:
–
Nyíl: magasság: 5,5 mm, a nyilak közötti távolság: 1 mm – színek:
–
legfelső osztály: X‑00‑X‑00
–
második osztály: 70‑00‑X‑00:
–
harmadik osztály: 30‑00‑X‑00:
–
negyedik osztály: 00‑00‑X‑00:
–
ötödik osztály: 00‑30‑X‑00:
–
hatodik osztály: 00‑70‑X‑00:
–
legalsó osztály: 00‑X‑X‑00
–
Szöveg: Calibri bold 18 pt, nagybetűk, fehér; „+” jelek: Calibri bold 12 pt, fehér, egy sorba rendezett
(6)
Energiahatékonysági osztály:
–
Nyíl: szélesség: 20 mm, magasság: 10 mm, 100% fekete
–
Szöveg: Calibri bold 24 pt, nagybetűk, fehér; „+” jelek: Calibri bold 18 pt, fehér, egy sorba rendezett
[…]”
11
E mellékletnek „A címke bemutatása – az elektromos háztartási sütő minden egyes sütőteréhez külön‑külön” című 2.1.4. pontja a következő képet tartalmazza:
12
A 65/2014 felhatalmazáson alapuló rendelet III. mellékletének „A címke tartalma – háztartási páraelszívók” című 2.2. pontja az e melléklet 2.1.4. pontjában bemutatott képen szereplő római számok magyarázatát tartalmazza, és a következőket írja elő:
„A címkén a következő adatoknak kell szerepelniük:
[…]
III.
a háztartási páraelszívó energiahatékonysági osztálya az I. mellékletnek megfelelően meghatározva. A háztartási páraelszívó energiahatékonysági osztályának betűjelét tartalmazó nyíl hegyének egy magasságban kell lennie az energiahatékonysági skála megfelelő szintjét jelző nyíl hegyével;
[…]”
13
A 65/2014 felhatalmazáson alapuló rendelet III. mellékletének „A címke kivitele – háztartási páraelszívók” című 2.3. pontja értelmében:
„A címkének a következő ábrát kell követnie:
Követelmények:
[…]
(5)
Az energiahatékonysági osztályok skálája:
–
Nyíl: magasság: 4 mm, a nyilak közötti távolság: 0,75 mm – színek:
–
legfelső osztály: X‑00‑X‑00
–
második osztály: 70‑00‑X‑00:
–
harmadik osztály: 30‑00‑X‑00:
–
negyedik osztály: 00‑00‑X‑00:
–
ötödik osztály: 00‑30‑X‑00:
–
hatodik osztály: 00‑70‑X‑00:
–
legalsó osztály: 00‑X‑X‑00
–
Szöveg: Calibri bold 10 pt, nagybetűk, fehér; „+” jelek: Calibri bold 7 pt, fehér, egy sorba rendezett
(6)
Energiahatékonysági osztály:
–
Nyíl: szélesség: 15 mm, magasság: 8 mm, 100% fekete
–
Szöveg: Calibri bold 17 pt, nagybetűk, fehér; „+” jelek:: Calibri bold 12 pt, fehér, egy sorba rendezett
[…]”
A 2017/1369 rendelet
14
A 2017/1369 rendelet (2) és (10) preambulumbekezdése kimondja:
„(2)
Az energiacímkézés lehetővé teszi, hogy a vásárlók az energiafogyasztást befolyásoló termékek energiafogyasztásának alapján megalapozott döntéseket hozzanak. Az energiafogyasztást befolyásoló termékek hatékonyságára és fenntarthatóságára vonatkozó információk nagyban hozzájárulnak ahhoz, hogy a vásárlók energiát takarítsanak meg és csökkentsék energiaszámláikat, emellett pedig ösztönzi az innovációt és az energiahatékonyabb termékek gyártásába való beruházásokat. A gyártók, az energetikai ágazat és az Unió gazdaságának egésze számára egyaránt előnyös, ha a vásárlók megalapozott döntéshozatala – mint ösztönző tényező – révén javul az energiafogyasztást befolyásoló termékek hatékonysága, valamint ha a vonatkozó követelményeket uniós szinten harmonizálják.
[…]
(10)
Az energiafogyasztást befolyásoló termékek egyedi energiafogyasztásával kapcsolatos pontos, releváns és összehasonlítható információk rendelkezésre bocsátása elősegíti, hogy a vásárlók olyan termékek mellett döntsenek, amelyek használat közben kevesebb energiát és egyéb alapvető erőforrást fogyasztanak. Az energiafogyasztást befolyásoló termékekre kötelezően alkalmazandó szabványosított címke hatékony eszköz arra, hogy a potenciális vásárlók számára összehasonlítható adatok álljanak rendelkezésre az energiafogyasztást befolyásoló termékek energiahatékonyságára vonatkozóan. A címkét ki kell egészíteni termékismertető adatlappal. A címkének könnyen felismerhetőnek, egyszerűnek és lényegre törőnek kell lennie. E célból meg kell tartani a címke sötétzöld színtől piros színig terjedő skáláját, ami alapul szolgál a termékek energiahatékonyságára vonatkozó vásárlói tájékoztatásához. Annak érdekében, hogy a címke valóban hasznos segítség legyen azon vásárlók számára, akik energia‑ és költségmegtakarításra törekszenek, a címkén szereplő energiaosztályokat úgy kell meghatározni, hogy azok megfeleltethetők legyenek a vásárló szempontjából jelentős energia‑ és költségmegtakarításnak. A termékcsoportok többségének esetében a címkén az osztályozáson túl szükség szerint fel kell tüntetni az abszolút energiafogyasztást is annak érdekében, hogy a vásárlók előre számolhassanak azzal a közvetlen hatással, amelyet döntésük az energiaszámláikra gyakorol. Ezt az információt azonban nem lehetséges megadni az energiafogyasztást befolyásoló azon termékek esetében, amelyek önmagukban nem fogyasztanak energiát.
[…]”
15
E rendelet 6. cikke első bekezdésének a) pontja a következőképpen rendelkezik:
„A szállítók és a kereskedők:
a)
a vonatkozó, felhatalmazáson alapuló jogi aktussal összhangban a valamely modellre vonatkozó összes képi hirdetésben és műszaki promóciós anyagban kötelesek utalni a termék energiahatékonysági osztályára és a címkén feltüntetett energiahatékonysági osztályok skálájára.”
16
Az említett rendelet 16. cikke a következőképpen szól:
„(1)   A Bizottság felhatalmazást kap arra, hogy a 17. cikknek megfelelően felhatalmazáson alapuló jogi aktusokat fogadjon el azzal a céllal, hogy a meghatározott termékcsoportok címkéivel kapcsolatos részletes követelmények meghatározása révén kiegészítse e rendeletet.
[…]
(3)   A meghatározott termékcsoportokra vonatkozó, felhatalmazáson alapuló jogi aktusokban rendelkezni kell különösen:
[…]
j)
arról, hogy az energiaosztályt, valamint a címkén feltüntetett energiahatékonysági osztályok skáláját hogyan kell megjeleníteni a képi hirdetésekben és műszaki promóciós anyagokban, ideértve az olvashatóságra és láthatóságra vonatkozó előírásokat is;
[…]”
17
Ugyanezen rendelet 20. cikkének (4) bekezdése előírja:
„A 2010/30/EU irányelv 10. cikke és a [92/75/EGK tanácsi irányelvnek a háztartási kombinált mosó‑szárító gépek energiafogyasztásának címkézése tekintetében történő végrehajtásáról szóló, 1996. szeptember 19‑i] 96/60/EK irányelv [(HL 1996. L 266., 1. o.; magyar nyelvű különkiadás 13. fejezet, 18. kötet, 3. o.)] alapján elfogadott felhatalmazáson alapuló jogi aktusok hatályban maradnak mindaddig, amíg azokat az érintett termékcsoportra vonatkozóan az e rendelet 16. cikke alapján elfogadott, felhatalmazáson alapuló jogi aktus hatályon kívül nem helyezi.
Az e rendeletben meghatározott kötelezettségek a 2010/30/EU irányelv 10. cikke és a 96/60/EK irányelv alapján elfogadott felhatalmazáson alapuló jogi aktusok vonatkozásában is alkalmazandók.”
Az (EU) 2019/2013, (EU) 2019/2014, (EU) 2019/2015, (EU) 2019/2016, (EU) 2019/2017 és (EU) 2019/2018 felhatalmazáson alapuló rendeletek
18
Az (EU) 2017/1369 európai parlamenti és tanácsi rendeletnek az elektronikus kijelzők energiacímkézése tekintetében történő kiegészítéséről és az 1062/2010/EU felhatalmazáson alapuló bizottsági rendelet hatályon kívül helyezéséről szóló, 2019. március 11‑i (EU) 2019/2013 felhatalmazáson alapuló bizottsági rendelet (HL 2019. L 315., 1. o.) VII. és VIII. melléklete, az (EU) 2017/1369 európai parlamenti és tanácsi rendeletnek a háztartási mosógépek és a háztartási mosó‑szárítógépek energiafogyasztásának címkézése tekintetében történő kiegészítéséről, valamint az 1061/2010/EU felhatalmazáson alapuló bizottsági rendelet és a 96/60/EK bizottsági irányelv hatályon kívül helyezésérő szóló, 2019. március 11‑i (EU) 2019/2014 felhatalmazáson alapuló bizottsági rendelet (HL 2019. L 315., 29. o.), az (EU) 2017/1369 európai parlamenti és tanácsi rendeletnek a fényforrások energiacímkézése tekintetében való kiegészítéséről, valamint a 874/2012/EU felhatalmazáson alapuló bizottsági rendelet hatályon kívül helyezéséről szóló, 2019. március 11‑i (EU) 2019/2015 felhatalmazáson alapuló bizottsági rendelet (HL 2019. L 315., 68. o.), az (EU) 2017/1369 európai parlamenti és tanácsi rendeletnek a hűtőkészülékek energiacímkézése tekintetében történő kiegészítéséről, valamint az 1060/2010/EU felhatalmazáson alapuló bizottsági rendelet hatályon kívül helyezéséről szóló, 2019. március 11‑i (EU) 2019/2016 felhatalmazáson alapuló bizottsági rendelet (HL 2019. L 315., 102. o.) az (EU) 2017/1369 európai parlamenti és tanácsi rendeletnek a háztartási mosogatógépek energiacímkézése tekintetében történő kiegészítéséről és az 1059/2010/EU felhatalmazáson alapuló bizottsági rendelet hatályon kívül helyezéséről szóló, 2019. március 11‑i (EU) 2019/2017 felhatalmazáson alapuló bizottsági rendelet (HL 2019. L 315., 134. o.), valamint az (EU) 2017/1369 európai parlamenti és tanácsi rendeletnek a kiskereskedelmi használatra szánt hűtőkészülékek energiacímkézése tekintetében történő kiegészítéséről szóló, 2019. március 11‑i (EU) 2019/2018 felhatalmazáson alapuló bizottsági rendelet (HL 2019. L 315., 155. o.) a következő ábrákat tartalmazza, azzal, hogy a fekete‑fehér ábrát csak e felhatalmazáson alapuló rendeletek VII. melléklete tartalmazza:
„
„
Az alapeljárás és az előzetes döntéshozatalra előterjesztett kérdések
19
A Roller körülbelül 150 bútorüzletet üzemeltet Németország egész területén, és Németország legnagyobb diszkont bútorkereskedőjének számít.
20
2022 elején internetes oldalának „Akciós konyhák” című rovatában 1699,00 eurós áron hirdetett egy felszerelt konyhát. A konyhabútorokra vonatkozó információkon kívül az e konyhába beépített elektromos készülékekre vonatkozó információkat is közölt. Különösen azt tüntette fel, hogy a beépített sütő és a páraelszívó „A”, illetve „C” energiahatékonysági osztályba tartozik. E megjelölés egy színes hátterű rajzolt nyílban szerepelt, sárga háttérrel a beépített sütő esetében és narancsszínű háttérrel a páraelszívó esetében. Mindazonáltal hiányoztak azon energiahatékonysági osztályok skálái, amelyek az érintett készülékek címkéjén szerepelnek.
21
A Verband Wirtschaft im Wettbewerb Verein für Lauterkeit in Handel und Industrie jogképességgel rendelkező, bejegyzett egyesület. Alapszabályának megfelelően több mint 40 éve célja többek között tagjai kereskedelmi érdekeinek előmozdítása és a tisztességtelen verseny elleni küzdelem, illetve a tisztességes verseny előmozdítása azáltal, hogy az igazságszolgáltatás illetékes szerveivel együttműködve részt vesz a jogi kutatásban, a felvilágosításban és a tájékoztatásban.
22
2022. február 10‑én a Verband Wirtschaft im Wettbewerb Verein für Lauterkeit in Handel und Industrie sikertelenül figyelmeztette a Rollert többek között a 2017/1369 rendelet megsértése miatt, azzal az indokkal, hogy hirdetésében nem tüntette fel az érintett sütő és páraelszívó vonatkozásában az energiahatékonysági osztályok skáláját.
23
A Verband Wirtschaft im Wettbewerb Verein für Lauterkeit in Handel und Industrie ekkor többek között arra irányuló keresetet indított a kérdést előterjesztő bíróság, a Landgericht Bochum (bochumi regionális bíróság, Németország) előtt, hogy e bíróság kötelezze az ilyen hirdetési tevékenység abbahagyására.
24
A Verband Wirtschaft im Wettbewerb Verein für Lauterkeit in Handel und Industrie különösen úgy véli, hogy a 2017/1369 rendelet 6. cikke első bekezdésének a) pontja értelmében az olyan kereskedők, mint a Roller, kötelesek a háztartási sütőkre és páraelszívókra vonatkozó képi hirdetésekben az érintett készülékek energiahatékonysági osztályára és az érintett termékcsoportok címkéjén feltüntetett energiahatékonysági osztályok skálájára, vagyis mind a háztartási sütők, mind a páraelszívók esetében az A és D közötti energiahatékonysági osztályok skálájára hivatkozni.
25
A kérdést előterjesztő bíróság előtt a Roller azt állítja, hogy egyáltalán nem köteles megemlíteni az érintett termékcsoportok energiahatékonysági osztályainak skáláját az elektromos sütőkre és páraelszívókra vonatkozó hirdetéseiben. E kötelezettséget ugyanis e termékcsoportok tekintetében még nem konkretizálta a 2017/1369 rendelet alapján elfogadott felhatalmazáson alapuló jogi aktus, és az e rendelet 6. cikkéből sem következik közvetlenül.
26
A kérdést előterjesztő bíróság megjegyzi, hogy a háztartási sütők és páraelszívók tekintetében még nem fogadtak el felhatalmazáson alapuló jogi aktust a 2017/1369 rendelet alapján, és hogy a 2010/30 irányelv alapján elfogadott, a 2017/1369 rendelettel hatályon kívül helyezett 65/2014 felhatalmazáson alapuló rendelet nem tartalmaz arra vonatkozó kötelezettséget, hogy a képi reklámokban és a kapcsolódó műszaki promóciós anyagokban fel kell tüntetni az érintett termékcsoport energiahatékonysági osztályainak skáláját.
27
Ebben az összefüggésben e bíróság arra is választ vár, hogy a 2017/1369 rendelet 6. cikke első bekezdésének a) pontjából közvetlenül levezethető‑e az, hogy az olyan kereskedők, mint a Roller, vizuális reklámjaikban és műszaki promóciós anyagaikban kötelesek az érintett készülékek energiahatékonysági osztályára és az érintett termékcsoport címkéjén feltüntetett energiahatékonysági osztályok skálájára hivatkozni, vagy pedig az ilyen kötelezettség alkalmazása az említett rendelet alapján elfogadott felhatalmazáson alapuló jogi aktus hatálybalépéséig „függőben van”. Abban az esetben, ha e kereskedőket köti a fenti kötelezettség, a kérdést előterjesztő bíróság azt is meg kívánja tudni, hogy rendelkeznek‑e bizonyos mérlegelési mozgástérrel e kategória és e skála bemutatását illetően, valamint hogy milyen lehetőségekkel rendelkeznek e mérlegelési mozgástér gyakorlására.
28
E feltételek mellett a Landgericht Bochum (bochumi regionális bíróság) úgy határozott, hogy az eljárást felfüggeszti, és előzetes döntéshozatal céljából a következő kérdéseket terjeszti a Bíróság elé:
„1)
Közvetlenül már [a 2017/1369 rendelet] 6. cikke első bekezdésének a) pontjából következik‑e az energiacímkézés szempontjából releváns termékek szállítóira vagy kereskedőire vonatkozó azon kötelezettség, hogy a hirdetéseikben utaljanak az energiahatékonysági osztályra és az energiahatékonysági osztályok skálájára anélkül, hogy az említett rendelkezést felhatalmazáson alapuló jogi aktus pontosítaná?
2)
Az első kérdésre adandó igenlő válasz esetén:
a)
Következik‑e a [2017/1369] rendelet 6. cikke (1) bekezdésének a) pontjából közvetlenül már feltételezhető – az energiacímkézés szempontjából releváns termékek szállítóira vagy kereskedőire vonatkozó – azon kötelezettségből, hogy a hirdetéseikben utaljanak az energiahatékonysági osztályra és az energiahatékonysági osztályok skálájára az, hogy a szállítóknak vagy kereskedőknek az új felhatalmazáson alapuló jogi aktusok hatálybalépéséig bizonyos mértékű mozgástere van a megjelenítés módját illetően?
A [második] kérdés a) pontjára adott igenlő válasz esetén:
b)
Milyen az uniós joggal összhangban lévő lehetőség(ek) áll(nak) a szállítók és kereskedők rendelkezésére az energiahatékonysági osztályokra és az energiahatékonysági osztályok skálájára vonatkozó információk megjelenítésére az új felhatalmazáson alapuló jogi aktusok hatálybalépéséig? Elegendő‑e adott esetben az [alapeljárás] alperes[e] által a keresetlevél K 1. melléklete szerint választott energiahatékonysági osztály és színkialakítás kombinációja?
3)
Az első kérdésre adott nemleges válasz esetén:
Az új felhatalmazáson alapuló jogi aktusok hatálybalépéséig teljes mértékben felfüggesztik‑e az energiacímkézés szempontjából releváns termékek szállítóira vagy kereskedőire vonatkozó azon kötelezettséget, hogy a hirdetéseikben utaljanak az energiahatékonysági osztályra és az energiahatékonysági osztályok skálájára?”
Az előzetes döntéshozatalra előterjesztett kérdésekről
29
Eljárási szabályzatának 99. cikke értelmében a Bíróság, ha az előzetes döntéshozatalra előterjesztett kérdésre a válasz egyértelműen levezethető az ítélkezési gyakorlatból, vagy ha az előzetes döntéshozatalra előterjesztett kérdésre adandó válasz nem enged teret semmilyen észszerű kétségnek, az előadó bíró javaslatára és a főtanácsnok meghallgatását követően az eljárás során bármikor indokolt végzéssel határozhat.
30
A jelen ügyben ezt a rendelkezést kell alkalmazni.
31
Kérdéseivel, amelyeket célszerű együttesen vizsgálni, a kérdést előterjesztő bíróság lényegében arra vár választ, hogy a 2017/1369 rendelet 6. cikke első bekezdésének a) pontját úgy kell‑e értelmezni, hogy valamely termék szállítói és kereskedői az e termék valamely konkrét modelljére vonatkozó képi hirdetéseikben vagy műszaki promóciós anyagaikban kötelesek a termék energiahatékonysági osztályára és az érintett termékcsoport címkéjén feltüntetett energiahatékonysági osztályok skálájára hivatkozni abban az esetben, ha e termékcsoport a 2010/30 irányelv alapján elfogadott felhatalmazáson alapuló jogi aktus, nem pedig a 2017/1369 rendelet alapján elfogadott felhatalmazáson alapuló jogi aktus tárgyát képezte. Igenlő válasz esetén a kérdést előterjesztő bíróság azt kívánja megtudni, hogy e beszállítók és kereskedők milyen módon tüntethetik fel ezt az energiahatékonysági osztályt és az energiahatékonysági osztályok e skáláját az érintett reklámban vagy promóciós anyagban.
32
Először is emlékeztetni kell arra, hogy a 2017/1369 rendelet 6. cikke első bekezdésének a) pontja értelmében valamely termék szállítói és kereskedői a vonatkozó, felhatalmazáson alapuló jogi aktussal összhangban a valamely modellre vonatkozó összes képi hirdetésben és műszaki promóciós anyagban kötelesek utalni a termék energiahatékonysági osztályára és a címkén feltüntetett energiahatékonysági osztályok skálájára.
33
Egyébiránt a 2017/1369 rendelet 16. cikkének (1) bekezdéséből és (3) bekezdésének j) pontjából kitűnik, hogy a Bizottság felhatalmazást kap arra, hogy felhatalmazáson alapuló jogi aktusokat fogadjon el azzal a céllal, hogy a meghatározott termékcsoportok címkéivel kapcsolatos részletes követelmények meghatározása révén kiegészítse e rendeletet, pontosítva többek között azt, hogy az energiaosztályt, valamint a címkén feltüntetett energiahatékonysági osztályok skáláját hogyan kell megjeleníteni a vonatkozó képi hirdetésekben és műszaki promóciós anyagokban, „ideértve az olvashatóságra és láthatóságra vonatkozó előírásokat is”.
34
Így a termékek szállítóit és kereskedőit terhelő azon kötelezettség, hogy a képi hirdetéseikben vagy a műszaki promóciós anyagaikban az említett energiahatékonysági osztályra és az energiahatékonysági osztályok e skálájára hivatkozzanak, a 2017/1369 rendelet 6. cikkéből következik, míg az e rendelet 16. cikke alapján elfogadott, felhatalmazáson alapuló jogi aktusok kizárólag annak pontosítására irányulnak, hogy e szállítóknak és kereskedőknek milyen módon kell ilyen hivatkozási kötelezettségnek eleget tenniük.
35
Meg kell tehát állapítani, hogy maga az említett hivatkozás megtételére vonatkozó kötelezettség is közvetlenül a 2017/1369 rendelet 6. cikke első bekezdésének a) pontjából következik, így az az említett szállítókat és kereskedőket akkor is terheli, ha az érintett termékcsoport tekintetében semmilyen felhatalmazáson alapuló jogi aktust nem fogadtak el e rendelet 16. cikke alapján.
36
Igaz, hogy amennyiben nem fogadtak el ilyen felhatalmazáson alapuló jogi aktust, az e rendelet 6. cikke első bekezdésének a) pontja értelmében vett „vonatkozó, felhatalmazáson alapuló jogi aktus” a 2017/1369 rendelet 16. cikke (1) bekezdésének és 20. cikke (4) bekezdése első albekezdésének együttesen értelmezett rendelkezései értelmében magában foglalja az érintett termékcsoportra vonatkozóan többek között a 2017/1369 rendeletet megelőző 2010/30 irányelv alapján elfogadott felhatalmazáson alapuló jogi aktust.
37
Mindemellett a 2017/1369 rendelet 20. cikke (4) bekezdésének második albekezdése úgy rendelkezik, hogy az e rendeletben meghatározott kötelezettségek többek között a 2010/30 irányelv alapján elfogadott felhatalmazáson alapuló jogi aktusok hatálya alá tartozó termékcsoportokra is alkalmazandók.
38
Ennélfogva, még abban az esetben is, ha egy felhatalmazáson alapuló jogi aktust a 2010/30 irányelv alapján fogadtak el anélkül, hogy előírták volna valamely termék szállítóinak és kereskedőinek arra vonatkozó kötelezettségét, hogy a termék energiahatékonysági osztályára és az érintett termékcsoport címkéjén feltüntetett energiahatékonysági osztályok skálájára hivatkozzanak képi hirdetéseikben vagy műszaki promóciós anyagaikban, e kötelezettség a 2017/1369 rendelet 6. cikke első bekezdésének a) pontja értelmében továbbra is érvényesíthető e termék szállítóival és kereskedőivel szemben.
39
Mivel a 2010/30 irányelv 10. cikke alapján elfogadott felhatalmazáson alapuló jogi aktus nem írja elő az említett kötelezettséget, fogalmilag nem határozhatja meg, hogy e szállítóknak és kereskedőknek milyen módon kell hivatkozniuk az érintett termék energiahatékonysági osztályára és az érintett termékcsoport címkéjén feltüntetett energiahatékonysági osztályok skálájára képi hirdetéseikben vagy műszaki promóciós anyagaikban.
40
A jelen ügyben a háztartási sütők és páraelszívók termékcsoportja a 2010/30 irányelv 10. cikke alapján elfogadott 65/2014 felhatalmazáson alapuló rendelet tárgyát képezte. Ugyanakkor, amint azt a kérdést előterjesztő bíróság a Bíróság tájékoztatáskérésére adott válaszában kifejtette, e felhatalmazáson alapuló rendelet nem ír elő arra vonatkozó kötelezettséget e szállítók és kereskedők számára, hogy képi hirdetéseikben és műszaki promóciós anyagaikban tüntessék fel az energiahatékonysági osztályok skáláját. Ezenkívül, bár előírja azt a kötelezettséget, hogy e hirdetésekben és promóciós anyagokban hivatkozni kell az energiahatékonysági osztályra, amint az a 3. cikke (1) bekezdése a) pontjának iv. és v. alpontjából, b) pontjának iv. és v. alpontjából, valamint a 4. cikke (1) bekezdésének c) és d) pontjából, továbbá (2) bekezdésének c) és d) pontjából következik, semmilyen más rendelkezése nem pontosítja, hogy milyen módon kell az ilyen hivatkozást teljesíteni.
41
E körülmények között, és mindaddig, amíg a 2017/1369 rendelet 16. cikke alapján a háztartási sütőkre és páraelszívókra vonatkozó termékcsoport tekintetében nem fogadnak el felhatalmazáson alapuló jogi aktust, meg kell állapítani, hogy az említett szállítók és kereskedők bizonyos mérlegelési mozgástérrel rendelkeznek azzal kapcsolatban, hogy képi hirdetéseikben és műszaki promóciós anyagaikban az energiahatékonysági osztályra és az energiahatékonysági osztályok skálájára hogyan hivatkoznak.
42
E mérlegelési mozgástérrel azonban nem lehet korlátlanul élni.
43
Ugyanis, először is, a 65/2014 felhatalmazáson alapuló rendelet 3. cikke (1) bekezdése a) pontjának i. alpontjából és b) pontjának i. alpontjából, valamint (3) bekezdésének a) és b) pontjából lényegében az következik, hogy minden háztartási sütőt és páraelszívót olyan címkével kell ellátni, amely az információkat az e felhatalmazáson alapuló rendelet III. mellékletének 1. és 2. pontjában meghatározott formátumban tartalmazza. Különösen e melléklet 1.1.1–1.1.3., 2.1.4., 2.2. és 2.3. pontja ismerteti, hogy az érintett termék energiahatékonysági osztályát és az érintett termékcsoport címkéjén feltüntetett energiahatékonysági osztályok skáláját milyen módon kell feltüntetni annak címkéjén elhelyezés, formátum, méret, betűtípus és szín tekintetében. Következésképpen, amikor a jelen végzés 41. pontjában említett mérlegelési mozgástérrel élnek, az érintett szállítóknak és kereskedőknek hirdetéseik és promóciós anyagaik jellegére, méretére és kereskedelmi követelményeikre tekintettel a lehető legnagyobb mértékben figyelembe kell venniük az ilyen megjelenítést.
44
Másodszor, a 2017/1369 rendelet 16. cikkének (1) bekezdése kimondja, hogy az e rendelet alapján elfogadott, felhatalmazáson alapuló jogi aktusoknak meg kell határozniuk, hogy az érintett termék energiahatékonysági osztályát és az érintett termékcsoport címkéjén feltüntetett energiahatékonysági osztályok skáláját „az olvashatóságra és láthatóságra vonatkozó előírásokat” is figyelembe véve fel kell tüntetni a képi hirdetésekben és a műszaki promóciós anyagokban. Ebből következik, hogy amennyiben valamely termék szállítói és kereskedői az említett rendelet alapján elfogadott felhatalmazáson alapuló jogi aktus hiányában élnek a jelen végzés 41. pontjában említett mérlegelési mozgástérrel, meg kell győződniük arról, hogy a termék energiahatékonysági osztálya és az érintett termékcsoport címkéjén feltüntetett energiahatékonysági osztályok skálája olvashatóan és jól látható módon jelenik meg képi hirdetéseikben és műszaki promóciós anyagaikban. E követelmény arra késztetheti őket, hogy tartózkodjanak attól, hogy ezen osztályokat és skálákat ugyanolyan módon mutassák be, mint ahogyan azokat e termékcsoport címkéjén feltüntetik, abban az esetben, ha az érintett hirdetés vagy promóciós anyag jellege, mérete és kereskedelmi követelményei miatt az ilyen megjelenítés nem vezet olvasható és/vagy látható eredményre.
45
Harmadszor, a 2010/30 irányelv (5) és (8) preambulumbekezdéséből, valamint a 2017/1369 rendelet (2) és (10) preambulumbekezdéséből az következik, hogy az a célkitűzés, hogy pontos, releváns és összehasonlítható tájékoztatást nyújtsanak az energiával kapcsolatos termékek konkrét energiafogyasztásáról egy olyan egységes energiacímkével, amelyet a kereskedőnek egy adott terméken kell elhelyeznie, hozzájárul az érintett fogyasztó védelméhez. Az említett uniós jogi aktusok alapvető célja azonban a fogyasztók tájékoztatása az érintett készülékek használat közbeni energiahatékonyságáról, valamint ezen energiával kapcsolatos készülékek energiafogyasztásáról, ami lehetővé teszi a fogyasztók számára, hogy megalapozott döntéseket hozzanak (lásd: 2017. május 11‑iDyson kontra Bizottság ítélet, C‑44/16 P, EU:C:2017:357, 64. pont; 2018. július 25‑iDyson ítélet, C‑632/16, EU:C:2018:599, 33. pont).
46
Ennélfogva a jelen végzés 41. pontjában említett mérlegelési mozgástér gyakorlása során a termék szállítóinak és kereskedőinek ügyelniük kell arra, hogy a szokásosan tájékozott, észszerűen figyelmes és körültekintő átlagfogyasztó könnyen felismerje e termék energiahatékonysági osztályát és az érintett termékcsoport címkéjén feltüntetett energiahatékonysági osztályok skáláját annak érdekében, hogy tájékoztatást kapjon e termék energiafogyasztásáról, e fogyasztást össze tudja hasonlítani az ugyanabba a csoportba tartozó, más képi hirdetésekben vagy más műszaki promóciós anyagokban kínált termékek fogyasztásával, és így adott esetben tájékozott vásárlási döntéseket hozhasson.
47
Negyedszer, a 2017/1369 rendelet (10) preambulumbekezdéséből az is kitűnik, hogy az érintett termékcsoport címkéjén feltüntetett energiahatékonysági osztályok skáláját illetően az uniós jogalkotó a vevőknek nyújtott tájékoztatás alapjaként meg kívánta őrizni az e címkén szereplő színskálát, amely a sötétzöld színtől a piros színig terjed. Egyébiránt közismert, hogy az az elv, amely szerint a különböző energiahatékonysági osztályokhoz és azok skálájához kapcsolódó betűk egy olyan nyíl jelképben jelennek meg, amelynek színe megegyezik az érintett betű színével, amint az többek között a 65/2014 felhatalmazáson alapuló rendelet III. mellékletének 1. és 2. pontjából kitűnik, az energiacímkézésre vonatkozó valamennyi uniós jogi aktusban közös. Mivel a fogyasztók már régóta ismerik e színskálát és e nyíl jelképet, amikor az érintett gyártók és kereskedők a jelen végzés 45. pontjában említett mérlegelési mozgástér gyakorlása keretében ezen energiaosztályok és skálák grafikai ábrázolását választják képi hirdetéseik és műszaki promóciós anyagaik tekintetében, legalábbis tiszteletben kell tartaniuk az említett skálát és e jelképet. A szín követelménye azonban objektíve nem alkalmazható, ha az érintett hirdetést vagy promóciós anyagot fekete‑fehérben nyomtatják.
48
A jelen végzés 47–51. pontjában kifejtett megfontolásokból kitűnik, hogy a háztartási sütők és páraelszívók termékcsoportjára vonatkozó, felhatalmazáson alapuló jogi aktusnak a 2017/1369 rendelet 16. cikke alapján történő elfogadásáig az e termékcsoportba tartozó termék szállítóinak és kereskedőinek – annak érdekében, hogy az érintett fogyasztó számára lehetővé tegyék a termék energiafogyasztására vonatkozó egyértelmű információk megszerzését, valamint a vásárlással kapcsolatos összehasonlítást és megalapozott döntéseket – képi hirdetéseikben és műszaki promóciós anyagaikban az e termék energiahatékonysági osztályára és az energiahatékonysági osztályok skálájára ugyanolyan módon kell hivatkozniuk, mint ahogyan az az érintett termékcsoport címkéjén feltüntetésre került, amennyiben az ilyen megjelenítés továbbra is olvasható és látható e hirdetés és promóciós anyagok jellegére, méretére és kereskedelmi követelményeire tekintettel.
49
Amennyiben az ilyen megjelenítés nem kivitelezhető, e szállítóknak és kereskedőknek mindenképpen olyan egyenértékű megjelenítést kell választaniuk, amely megfelel a fogyasztó tájékoztatására vonatkozó, a jelen végzés 46. és 48. pontjában felidézett követelményeknek, valamint a 2017/1369 rendelet 16. cikkének (1) bekezdésében és (3) bekezdésének j) pontjában előírt olvashatósági és láthatósági követelményeknek.
50
Példálózó jelleggel és más lehetséges megoldások sérelme nélkül, jól olvashatóan és jól látható módon feltüntethetik az érintett termék energiahatékonysági osztályát és az energiahatékonysági osztályok skáláját olyan, a szokásosan tájékozott, észszerűen figyelmes és körültekintő átlagfogyasztó számára könnyen érthető kifejezéssel, mint például: „E modell/termék energiahatékonysági osztálya [releváns betű] az [első betűtől] az [utolsó betűig] terjedő skálán”, vagy az érintett energiahatékonysági osztály betűjelét egy olyan nyílban is megjelölhetik, amely háttérszínének az energiahatékonysági osztályok megfelelő betűjele háttérszínének kell lennie, és e nyíl mellett a skála terjedelmét is feltüntethetik az ilyen fogyasztó számára könnyen érthető szöveggel vagy annak megfelelő szimbólum útján. E hivatkozások elhelyezését, méretét és betűtípusát úgy kell megválasztani, hogy azok olvashatóak és láthatók legyenek, és így e fogyasztó számára egyértelműen kitűnjenek az érintett hirdetésből vagy promóciós anyagból. Amikor az említett szállítók és kereskedők a nyíl jelképet választják, támaszkodhatnak a Bizottság által a 2017/1369 rendelet 16. cikke alapján más termékcsoportok tekintetében elfogadott felhatalmazáson alapuló rendeletekben szereplő grafikus megjelenítésre, amint az a jelen végzés 18. pontjában szerepel.
51
A fenti indokokra tekintettel az előzetes döntéshozatalra előterjesztett kérdésekre a következő választ kell adni:
–
A 2017/1369 rendelet 6. cikke első bekezdésének a) pontját úgy kell értelmezni, hogy valamely termék szállítói és kereskedői az e termék valamely konkrét modelljére vonatkozó képi hirdetéseikben vagy műszaki promóciós anyagaikban kötelesek a termék energiahatékonysági osztályára és az érintett termékcsoport címkéjén feltüntetett energiahatékonysági osztályok skálájára hivatkozni abban az esetben, ha e termékcsoport a 2010/30 irányelv alapján elfogadott felhatalmazáson alapuló jogi aktus, nem pedig a 2017/1369 rendelet alapján elfogadott felhatalmazáson alapuló jogi aktus tárgyát képezte;
–
amennyiben ez a felhatalmazáson alapuló jogi aktus nem írja elő, hogy e szállítóknak és kereskedőknek milyen módon kell az ilyen hivatkozást megtenniük, és amíg az érintett termékcsoport tekintetében a 2017/1369 rendelet 16. cikke alapján nem fogadnak el felhatalmazáson alapuló jogi aktust, képi hirdetéseikben és műszaki promóciós anyagaikban az e termék energiahatékonysági osztályára és az energiahatékonysági osztályok skálájára ugyanolyan módon kell hivatkozniuk, mint ahogyan az az érintett termékcsoport címkéjén feltüntetésre került, amennyiben az ilyen megjelenítés továbbra is olvasható és látható e hirdetés és promóciós anyagok jellegére, méretére és kereskedelmi követelményeire tekintettel;
–
amennyiben az ilyen megjelenítés nem kivitelezhető, e szállítóknak és kereskedőknek mindenképpen olyan egyenértékű megjelenítést kell választaniuk, amely megfelel a fogyasztó tájékoztatására vonatkozó, a 2017/1369 rendeletből eredő olvashatósági és láthatósági követelményeknek.
A költségekről
52
Mivel ez az eljárás az alapeljárásban részt vevő felek számára a kérdést előterjesztő bíróság előtt folyamatban lévő eljárás egy szakaszát képezi, ez a bíróság dönt a költségekről.
A fenti indokok alapján a Bíróság (nyolcadik tanács) a következőképpen határozott:
Az energiacímkézés keretének meghatározásáról és a 2010/30/EU irányelv hatályon kívül helyezéséről szóló, 2017. július 4‑i (EU) 2017/1369 európai parlamenti és tanácsi rendelet 6. cikkének első bekezdésének a) pontját
a következőképpen kell értelmezni:
valamely termék szállítói és kereskedői az e termék valamely konkrét modelljére vonatkozó képi hirdetéseikben vagy műszaki promóciós anyagaikban kötelesek a termék energiahatékonysági osztályára és az érintett termékcsoport címkéjén feltüntetett energiahatékonysági osztályok skálájára hivatkozni abban az esetben, ha e termékcsoport az energiával kapcsolatos termékek energia‑ és egyéb erőforrás‑fogyasztásának címkézéssel és szabványos termékismertetővel történő jelöléséről szóló, 2010. május 19‑i 2010/30/EU európai parlamenti és tanácsi irányelv alapján elfogadott felhatalmazáson alapuló jogi aktus, nem pedig a 2017/1369 rendelet alapján elfogadott felhatalmazáson alapuló jogi aktus tárgyát képezte.
Amennyiben ez a felhatalmazáson alapuló jogi aktus nem írja elő, hogy e szállítóknak és kereskedőknek milyen módon kell az ilyen hivatkozást megtenniük, és amíg az érintett termékcsoport tekintetében a 2017/1369 rendelet 16. cikke alapján nem fogadnak el felhatalmazáson alapuló jogi aktust, képi hirdetéseikben és műszaki promóciós anyagaikban e termék energiahatékonysági osztályára és az energiahatékonysági osztályok skálájára ugyanolyan módon kell hivatkozniuk, mint ahogyan az az érintett termékcsoport címkéjén feltüntetésre került, amennyiben az ilyen megjelenítés továbbra is olvasható és látható e hirdetés és promóciós anyagok jellegére, méretére és kereskedelmi követelményeire tekintettel.
Amennyiben az ilyen megjelenítés nem kivitelezhető, e szállítóknak és kereskedőknek mindenképpen olyan egyenértékű megjelenítést kell választaniuk, amely megfelel a fogyasztó tájékoztatására vonatkozó, a 2017/1369 rendeletből eredő olvashatósági és láthatósági követelményeknek.
Aláírások
(
*1
)	Az eljárás nyelve: német.